**Ministru kabineta noteikumu “Noteikumi par rīcību ar administratīvo pārkāpumu lietās izņemto mantu un dokumentiem” projekta sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu “Noteikumi par rīcību ar administratīvo pārkāpumu lietās izņemto mantu un dokumentiem” projekta (turpmāk – projekts) mērķis ir nodrošināt efektīvu administratīvo pārkāpumu lietās izņemtās mantas un dokumentu nodošanu glabāšanai, glabāšanu, realizāciju un iznīcināšanu, kā arī ar šīm darbībām saistīto izdevumu segšanu. Projektā noteiktas administratīvo pārkāpuma procesu veicošo iestāžu un amatpersonu, kā arī Nodrošinājuma valsts aģentūras (turpmāk – Aģentūra) tiesības un pienākumi. Projekts nosaka kārtību, kādā persona saņem izņemto mantu un dokumentus, kārtību, kādā izņemtās mantas īpašniekam atlīdzina realizētās vai iznīcinātās mantas vērtību vai aizvieto to ar tādu pašu un tādas pašas kvalitātes mantu, kā arī kārtību, kādā atmaksā samaksāto naudas summu, ja tiek izbeigts administratīvā pārkāpuma process.  Projekts stāsies spēkā vienlaikus ar Administratīvās atbildības likumu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts, pamatojoties uz Valsts sekretāru sanāksmes 2017.gada 10.augusta protokolā Nr.31 33.§ noteiktajiem uzdevumiem – Iekšlietu ministrijai līdz 2019.gada 1.septembrim iesniegt izsludināšanai Valsts sekretāru sanāksmē Ministru kabineta noteikumu projektus, kas jāizdod saskaņā ar Administratīvo pārkāpumu procesa likumprojektu.  Projekts izstrādāts, pamatojoties uz Administratīvās atbildības likuma 75. panta trešajā daļā, 111. panta ceturtajā un piektajā daļā, 155.panta otrajā daļā, 173.panta trešajā daļā un 260.panta otrajā daļā ietverto deleģējumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Šobrīd rīcību ar administratīvo pārkāpumu lietās izņemto mantu un dokumentiem reglamentē Ministru kabineta 2010.gada 7.decembra noteikumi Nr.1098 „Noteikumu par rīcību ar administratīvo pārkāpumu lietās izņemto mantu un dokumentiem” (turpmāk – Noteikumi). Projekts paredz pamatā saglabāt Noteikumos paredzētos iestāžu un amatpersonu pienākumus un tiesības saistībā ar rīcību ar administratīvo pārkāpumu lietās izņemto mantu un dokumentiem (turpmāk – manta), vienlaikus precizējot un pilnveidojot pastāvošo kārtību atbilstoši Administratīvās atbildības likumā ietvertajam regulējumam. Izdevumi, kas saistīti ar Aģentūrai glabāšanā nodotās mantas nodošanu glabāšanā, glabāšanu, realizāciju vai iznīcināšanu, tiek segti no Aģentūrai šim mērķim piešķirtajiem valsts budžeta līdzekļiem. 2. Projektā ir paredzēts, ka informācija par administratīvo pārkāpumu procesu veicošo iestāžu (turpmāk – atbildīgā iestāde) pieņemtajiem lēmumiem par mantas nodošanu glabāšanā, realizēšanu un iznīcināšanu tiek glabāta Administratīvā pārkāpuma procesa atbalsta informācijas sistēmā, kas ir nepieciešams, lai nodrošinātu administratīvajā procesā pieņemto lēmumu attiecībā uz izņemto mantu uzskaiti, kā arī nodrošinātu informācijas apmaiņu starp atbildīgo iestāžu amatpersonām un institūciju, kuras glabāšanā ir nodota manta.   Iekšlietu ministrijas Informācijas centra izstrādātā un uzturētā Administratīvā pārkāpuma procesa atbalsta informācijas sistēma darbību uzsāks līdz ar Administratīvās atbildības likuma spēkā stāšanos. Šī sistēma nodrošinās vienotu administratīvo pārkāpumu procesu un tajos pieņemto lēmumu uzskaiti, kā arī ļaus veikt procesu gan elektroniskā, gan papīra formā. Piekļuve minētajai informācijas sistēmai tiks nodrošināta visām atbildīgajām iestādēm.  Projektā ir ietverts pārejas regulējums, kas paredz, ka projektā minētās prasības par informācijas par atbildīgo iestāžu pieņemtajiem lēmumiem par mantas nodošanu glabāšanā, realizēšanu un iznīcināšanu ievietošanu Administratīvā pārkāpuma procesa atbalsta informācijas sistēmā tiks nodrošinātas ar 2021. gada 1. jūliju. Līdz tam informācijas apmaiņa tiks nodrošināta, nosūtot nepieciešamos dokumentus un informāciju Aģentūrai papīra formā vai elektroniski uz oficiālo elektronisko adresi.   1. Projekta 2.nodaļā ir noteikta kārtība, kādā manta tiek nodota glabāšanā un institūcijas, kuru glabāšanā manta tiek nodota.   Projekts paredz, ka:  - izņemto naudu, vērtspapīrus, bankas izdotus akreditīvus, vekseļus, akcijas vai citus naudas dokumentus, juvelierizstrādājumus, dārgakmeņus vai dārgmetālus glabā atbildīgās iestādes seifā;  - izņemtos ieročus un to sastāvdaļas, munīciju, sprāgstvielas un spridzināšanas ietaises, pirotehniskos izstrādājumus un speciālos līdzekļus nodod glabāšanā Valsts policijai;  - mantu glabā tās atrašanās vietā vai nodod glabāšanā personai, kuras valdījumā tā atrodas, vai citai fiziskai vai juridiskai personai, ja mantas pārvietošana nav iespējama vai arī ar tās pārvietošanu saistītie izdevumi ir nesamērīgi. Šādā situācijā manta var tikt atstāta glabāšanai tās īpašniekam, valdītājam vai turētājam, vai arī nodota glabāšanā citai fiziskai vai juridiskai personai, kura var nodrošināt mantas glabāšanu;  - izņemto mantu var glabāt atbildīgajā iestādē kopā ar administratīvā pārkāpuma lietu vai speciāli šim nolūkam ierīkotā glabāšanas vietā. Normatīvajos aktos nav paredzētas īpašas prasības šādām atbildīgajā iestādē izveidotām mantu glabāšanas vietām. Saskaņā ar projektā ietverto regulējumu šādā situācijā atbildīgajai iestādei ir pienākums uzskaitīt izņemto mantu vai dokumentu un nodrošināt tā saglabāšanu;  - pārējo mantu atbildīgā iestāde nodod glabāšanā Aģentūrai, kura nodrošina izņemtās mantas vai dokumenta saglabāšanu no tā pieņemšanas brīža.  Projektā ir ietverts regulējums, kas paredz, ka atbildīgā iestāde izņemto dzīvnieku pārvieto un nodod glabāšanā īpaši šim nolūkam ierīkotā novietnē, telpā vai nožogotā teritorijā, ko izveidojusi fiziska vai juridiska persona, atbilstoši dzīvnieku aizsardzību, dzīvnieku audzēšanu un ciltsdarbu regulējošiem normatīvajiem aktiem. Līgumu ar fizisko vai juridisko personu par nodoto dzīvnieku glabāšanu slēdz pati atbildīgā iestāde vai Aģentūra, ja dzīvnieks tiek nogādāts glabāšanai Aģentūrā. Aģentūra informē atbildīgo iestādi par Aģentūras glabāšanā nodoto dzīvnieku glabāšanas vietu.  Dzīvnieku turēšanas prasības ir noteiktas Dzīvnieku aizsardzības likumā un uz tajā ietvertā deleģējuma pamata izdotajos Ministru kabineta noteikumos (Ministru kabineta 2006.gada 4.aprīļa noteikumi Nr.266 “Labturības prasības mājas (istabas) dzīvnieku turēšanai, tirdzniecībai un demonstrēšanai publiskās izstādēs, kā arī suņa apmācībai”, Ministru kabineta 2008.gada 2.janvāra noteikumi Nr.5 “Lauksaimniecības dzīvnieku vispārīgās labturības prasības”, Ministru kabineta 2006.gada 16.maija noteikumi Nr.407 “Noteikumi par dzīvnieku labturības prasībām dzīvnieku patversmēs un dzīvnieku viesnīcās, kārtību, kādā dzīvnieku nodod dzīvnieku patversmē vai dzīvnieku viesnīcā, kā arī dzīvnieku patversmju un dzīvnieku viesnīcu reģistrācijas kārtību”), kā arī Dzīvnieku audzēšanas un ciltsdarba likumā un Ministru kabineta 2019.gada 26.marta noteikumos Nr.134 “Lauksaimniecības un akvakultūras dzīvnieku, to ganāmpulku un novietņu reģistrēšanas un lauksaimniecības dzīvnieku apzīmēšanas kārtība”.  Ja amatpersonas lēmumu nav iespējams izpildīt vai tā izpilde rada zaudējumus valstij, Aģentūra nekavējoties, bet ne vēlāk kā piecu darbdienu laikā no attiecīgā lēmuma saņemšanas informē amatpersonu par lēmuma izpildes neiespējamību. Šāda situācija var rasties, piemēram, ja mantas pārvietošanu tehniski nav iespējams realizēt vai mantas pārvietošana un glabāšana, ņemot vērā faktiskos apstākļus, ir ievērojami apgrūtināta un varētu radīt nesamērīgus pārvietošanas vai glabāšanas izdevumus. Ir paredzēts, ka Aģentūra, sniedzot informāciju par amatpersonas lēmuma izpildes neiespējamību, norādīs pamatojumu lēmuma izpildes neiespējamībai un sniegs informāciju par paredzamajiem mantas pārvietošanas, glabāšanas, realizācijas vai iznīcināšanas izdevumiem.   1. Lai nodrošinātu izņemto mantu glabāšanas atbilstību Administratīvās atbildības likumā ietvertajiem mērķiem, kā arī mantas īpašnieku tiesību ievērošanu un valsts budžeta līdzekļu lietderīgu izmantošanu, projektā ir ietverti kritēriji, kuri atbildīgo iestāžu amatpersonām ir jāvērtē, lemjot par nepieciešamību nodot glabāšanā, realizēt vai iznīcināt administratīvā pārkāpuma lietā izņemtās mantas.   Kā tas izriet no Satversmes tiesas 2018.gada 14.decembra sprieduma lietā Nr.2018-09-0103, kompetentajai amatpersonai vienmēr ir jāizdara lietderības apsvērumi, vai personas tiesības konkrētajā gadījumā tiek ierobežotas samērīgi ar šīs darbības mērķi. Veicot mantas izņemšanu, amatpersonai jāpārbauda, vai mantas izņemšana ir nepieciešama konkrētas administratīvā pārkāpuma lietvedības ietvaros, vai un kam šī manta nododama glabāšanā, turklāt tai pastāvīgi jākontrolē mantas glabāšanas ilgums, jāpārliecinās, vai mantas glabāšana jau nerada zaudējumus valstij, un citastarp jāapsver arī tas, vai neizrādīsies, ka glabāšanas izmaksas nav atlīdzināmas [14.3.punkts, 20.lpp].  Ņemot vērā šo Satversmes tiesas spriedumā nostiprināto principu, kā arī Administratīvās atbildības likuma 111.panta ceturtajā un piektajā daļā ietverto deleģējumu, projektā ir ietverti pamatprincipi, kuri amatpersonām jāņem vērā lemjot par:   * mantas izņemšanu un nodošanu glabāšanā (mantas pārvietošanu); * mantas atdošanu pēc nepieciešamo procesuālo darbību veikšanas; * mantas realizāciju un iznīcināšanu, ja tā ātri bojājas vai to ilgstoša glabāšana rada zaudējumus valstij.   Saskaņā ar Administratīvās atbildības likuma 111.panta otro daļu, izņemšanu izdara ar amatpersonas lēmumu, kurā norāda, kādu mantu vai dokumentus izņem, kā arī izņemto mantu daudzumu. Atbilstoši minētā likuma 46.pantam amatpersona šā likuma izpratnē ir persona, kura atbilstoši normatīvajos aktos noteiktajai kompetencei veic administratīvā pārkāpuma procesu: uzsāk administratīvā pārkāpuma procesu, veic izmeklēšanas darbības, piemēro procesuālos piespiedu līdzekļus, pieņem lēmumu administratīvā pārkāpuma lietā.  Ņemot vērā norādīto, visā administratīvā pārkāpuma procesa laikā (līdz brīdim, kad stājas spēkā galējais nolēmums administratīvā pārkāpuma lietā) izņemtās mantas glabāšanas pamatotības kritēriju novērtēšana, kā arī lēmuma pieņemšana par mantas glabāšanu, atdošanu likumīgajam īpašniekam vai valdītājam, mantas realizāciju vai iznīcināšanu ir tās amatpersonas kompetence, kura uzsāka administratīvā pārkāpuma procesu, pieņēma lēmumu par mantas izņemšanu un sākotnējo lēmumu administratīvā pārkāpuma lietā.  Projekta 10.punktā ietverti kritēriji izņemtās mantas glabāšanas pamatotības un samērīguma novērtēšanai. Atbilstoši Administratīvās atbildības likuma regulējumam, administratīvā pārkāpuma lietā nozīmīga manta var tikt izņemta, lai to vēlāk konfiscētu, izmantotu kā lietisko pierādījumu, atdotu to likumīgajam īpašniekam, izņemtu no privāttiesiskas apgrozības, tādējādi nodrošinot sabiedrisko kārtību un drošību un novēršot administratīvā pārkāpuma radītās sekas un ar to saistīto sabiedriskās kārtības apdraudējumu. Līdz ar to, lemjot par mantas glabāšanu, ir jāapsver mantas izņemšanas un glabāšanas lietderība, nepieciešamība un samērība.  Amatpersonai ir pienākums vērtēt arī mantas glabāšanas un tās ilguma lietderību, nepieciešamību un samērību. Šajā sakarā ir jāvērtē mantas glabāšanas, pārvietošanas, realizācijas vai iznīcināšanas praktiskās iespējas un lietderība, kā arī paredzamos izdevumus šo darbību veikšanai un izdevumu segšanas iespējas no mantas realizācijas ieņēmumiem, ja manta tiktu konfiscēta. Lai lemtu par mantas, kura ātri bojājas, realizēšanu vai iznīcināšanu, vai arī atdošanu tās likumīgajam īpašniekam vai valdītājam, ir jānovērtē mantas glabāšanas ietekme uz mantas kvalitāti.  Savukārt, vērtējot izņemtās mantas īpašnieka (likumīgā valdītāja) tiesību ierobežošanas samērīgumu, ir jānovērtē arī administratīvā pārkāpuma un ar to radītā kaitējuma un apdraudējuma sabiedriskajai kārtībai un drošībai nozīmīgums.   1. Projekta 3.nodaļā ir ietverta kārtība, kādā atbilstoši atbildīgās iestādes amatpersonas pieņemtajam lēmumam izņemtā manta tiek atdota to īpašniekam.   Projekts paredz, ka izņemto mantu vai dokumentu mantas īpašnieks vai likumīgais valdītājs (turpmāk – persona) pārņem mantas vai dokumenta atrašanās vietā mēneša laikā no lēmuma par atdošanu spēkā stāšanās. Ja persona izņemto mantu nepārņem mēneša laikā pēc lēmuma par atdošanu spēkā stāšanās, to realizē vai iznīcina. Persona tiek brīdināta par izņemtās mantas vai dokumenta realizāciju vai iznīcināšanu, ja persona mēneša laikā nepārņems tai atdodamo izņemto mantu.  Personai tiek atmaksāti mantas realizācijā iegūtie līdzekļi, iepriekš no tiem atskaitot līdzekļus, kas nepieciešami mantas realizācijas izdevumu segšanai.  Administratīvās atbildības likumā nav ietverts detalizēts regulējums kārtībai, kādā īpašnieks saņem izņemto mantu, bet ir dots deleģējums Ministru kabinetam noteikt kārtību, kādā nodod glabāšanā izņemto mantu un atdod izņemto mantu (111.panta ceturtā daļa, 173.panta trešā daļa).  Lai īstenotu Administratīvās atbildības likumā ietvertās normas par mantas atdošanu dzīvē (konkretizējot (detalizējot) likuma normas), projektā ir ietverts regulējums, kas paredz termiņu mantas pārņemšanai un iestādes rīcību, ja īpašnieks saprātīgā termiņā nav pārņēmis administratīvā pārkāpuma lietā izņemtu mantu. Ir būtiski noregulēt situāciju, kas var veidoties, izpildot likuma normas. Lai neradītu nepamatotus valsts budžeta līdzekļu izdevumus, glabājot mantu, kuras īpašnieks nav saprātīgā termiņā manu pārņēmis, ir pamatoti paredzēt atbilstošu valsts un īpašnieka interesēm samērīgu rīcību ar atdodamo mantu.  Projektā paredzētais mēneša termiņš mantas pārņemšanai un iespēja šo termiņu pagarināt, ja persona iesniedz pamatotu informāciju par attaisnojamiem iemesliem mantas pārņemšanas termiņa pagarinājumam, kā arī projektā paredzētā iestādes rīcība, ja persona noteiktajā laikā nepārņem izņemto mantu, ir noteikta, ņemot vērā Civillikuma 864.pantu, kas paredz ka visas uz lietu gulošās nastas un apgrūtinājumi jānes lietas īpašniekam, kā arī lai novērstu valsts budžeta līdzekļu nelietderīgu izlietošanu, glabājot izņemto mantu, kuras īpašnieks sapratīgā termiņā to nav pārņēmis. Nav pieļaujams paredzēt regulējumu, kas uzliek pienākumu valstij neierobežotu laiku glabāt izņemto mantu. Šāds secinājums izriet no tiesiskā regulējuma, kas nosaka rīcību ar valsts mantu un budžeta līdzekļiem, un ir samērīgs ar sabiedrības interesēm.  Mēneša termiņš mantas pārņemšanai ir samērīgs, jo mantas īpašnieks (likumīgais valdītājs) ir bijis dalībnieks administratīvā pārkāpuma lietā, kā arī mantas glabātajam projektā ir noteikts pienākums rakstiski informēt īpašnieku (likumīgo valdītāju) par mantas pārņemšanu un sekām, ja manta mēneša laikā netiks pārņemta. Šāda termiņa noteikšana ir nepieciešama, lai skaidri noteiktu iestādes rīcību situācijā, ja īpašnieks saprātīgā termiņā nepārņem mantu vai atsakās no mantas.  Lai neradītu nepamatotus valsts budžeta līdzekļu izdevumus, glabājot mantu, kuras īpašnieks nav saprātīgā termiņā manu pārņēmis, projektā ir ietverts regulējums, kas paredz nodot realizācijai mantu, kuras īpašnieks nav to pārņēmis. Tādējādi mantas vērtība tiek pārvērsta naudā, kura tiek glabāta depozīta kontā un atmaksāta mantas īpašniekam pēc viņa pieprasījuma. Ja mantas realizācija nav iespējama vai ekonomiski pamatota, projektā ir paredzēta iespēja nodot pārstrādei vai iznīcināt šādu mantu.  Līdzīgs regulējums ir ietverts Kriminālprocesa likuma 240.panta ceturtajā daļā.   1. Ja zvērināta tiesu izpildītāja lietvedībā atrodas izpildu lieta, kurā ir jāvērš piedziņa pret parādnieka īpašumā esošo kustamo mantu, kas izņemta administratīvā pārkāpuma lietā, amatpersona, lemj par rīcību ar izņemto mantu, pamatojoties uz zvērināta tiesu izpildītāja sniegto informāciju par piedziņas veikšanu un prasījumiem, kuru apmierināšanai piedziņa tiek veikta. Ja manta ir nepieciešama administratīvā pārkāpuma lietvedības nodrošināšanai kā lietiskais pierādījums, piedziņa uz to var tikt realizēta pēc tam, kad amatpersona ir pieņēmusi lēmumu par rīcību ar izņemto mantu, kas paredz mantas atdošanu. Savukārt, ja manta tiek konfiscēta administratīvā pārkāpuma lietā, piedziņu uz šādu izņemto mantu nevar veikt.   Saskaņā ar Administratīvās atbildības likuma 111.panta piekto daļu, ja izņemtās mantas ātri bojājas vai arī to ilgstoša glabāšana rada zaudējumus valstij, amatpersona tās nodod realizācijai vai iznīcināšanai. Savukārt atbilstoši šī likuma 155.pantu izņemto mantu iznīcina, ja tai nav vērtības. Projekta 31.punktā ir noteikta lēmuma pieņemšanas kārtība, ja tiek konstatēts, ka izņemtās mantas ātri bojājas vai arī to ilgstoša glabāšana rada zaudējumus valstij, kā arī noteikti vērtējamie kritēriji šādas mantas iznīcināšanai. Projektā ir ietverts regulējums, kurš paredz kritērijus transportlīdzekļu nodošanai pārstrādei saskaņā ar Nolietotu transportlīdzekļu apsaimniekošanas likumu. Pārstrādei tiek nodoti transportlīdzekļi, kuri noteiktā kārtība nav reģistrēti dalībai ceļu satiksmē, kuriem ir bojāts identifikācijas numurs, ja tiem ir noteikta zema vērtība, kuru ekspluatācijas laiks ir ilgāks par 15 gadiem, izņemot transportlīdzekli, kuram ir vēsturiska vērtība.  Saskaņā ar Ministru kabineta 2018. gada 14. augusta noteikumu Nr. 498 "Vēsturisko spēkratu noteikumi” vēsturiskā spēkrata statusu piešķir mehāniskajam transportlīdzeklim, ja ir pagājis ne mazāk kā 30 gadu kopš konkrētā transportlīdzekļa izlaiduma un tas atbilst transportlīdzekļa sākotnējam vēsturiskajam stāvoklim, tam nav veiktas nekādas būtiskas izmaiņas vizuālajā izskatā, konstrukcijā un tehniskajos parametros; tam ir kultūrvēsturiska vērtība, un tas ir daļa no tehnikas un kultūras mantojuma. Aģentūra pirms šāda transportlīdzekļa iznicināšanas, ņemot vērā vēsturiska spēkrata noteikšanai paredzētos kritērijus, novērtē vai transportlīdzeklim nav vēsturiska vērtība. Lai novērtētu, vai transportlīdzeklim ir vēsturiska vērtība, Aģentūra konsultējas ar valsts akciju sabiedrību “Ceļu satiksmes drošības direkcija”. Aģentūra kopīgi ar valsts akciju sabiedrību “Ceļu satiksmes drošības direkcija” izstrādā kritērijus, kas ņemami vērā, lai identificētu iespējamos gadījumus, kad transportlīdzeklim varētu būt vēsturiska vērtība.  Ja pastāv iespējamība, ka izņemtajai mantai varētu būt kultūras vērtība, lemjot par tās realizāciju vai iznīcināšanu, amatpersona vai attiecīgi Aģentūra konsultējas ar Nacionālo kultūras mantojuma pārvaldi. Aģentūra kopīgi ar Nacionālo kultūras mantojuma pārvaldi izstrādā kritērijus, kas ņemami vērā, lai identificētu iespējamos gadījumus, kad mantai varētu būt kultūras vērtība.  Projekts paredz, ka par mantas iznīcināšanu tiek sastādīts akts, izņemot transportlīdzekļu nodošanu apstrādei. Transportlīdzekļu iznīcināšana notiek saskaņā ar normatīvajiem aktiem par nolietotu transportlīdzekļu apsaimniekošanu un apstrādi.   1. Projekta 4.nodaļā arī ir ietverta kārtība, kādā izņemtā manta tiek realizēta atbilstoši atbildīgās iestādes amatpersonas pieņemtajam lēmumam, vai atbilstoši Aģentūras pieņemtajam lēmumam, ja manta tiek realizēta, ja tās īpašnieks mantu nav pārņēmis mēneša laikā.   Projekts paredz kritērijus, atbilstoši kuriem manta tiek realizēta izsolē, rīkojot to elektronisko izsoļu vietnē, kā arī kārtību, kādā tiek rīkotas elektroniskās izsoles.  Projekts paredz kārtību, kādā manta tiek novērtēta un nosacījumus, kad netiek veikta mantas novērtēšana. Izņemtā manta tiek realizēta par izņemtās mantas novērtējumā norādīto izņemtās mantas tirgus vērtību. Tirgus vērtība tiek noskaidrota mantas novērtēšanas procesā, apzinot līdzīgu preču tirgus cenas, novērtējot realizējamās mantas kvalitāti un salīdzinot to ar līdzīgu preču tirgus cenām.  Ir paredzēts, ka pirms mantas realizācijas tiek ievietots paziņojums iestādes tīmekļvietnē.   1. Projekts paredz, ka ieņēmumi, kas gūti no izņemto mantu realizācijas, līdz galīgā lēmuma administratīvā pārkāpuma lietā spēkā stāšanās brīdim, tiek ieskaitīti un glabājas Aģentūrai atvērtajā deponēto līdzekļu kontā. Pēc galīgā lēmuma administratīvā pārkāpuma lietā spēkā stāšanās, no deponēto līdzekļu kontā ieskaitītajiem līdzekļiem tiek segti izdevumi par izņemtās mantas nogādāšanu glabāšanai, glabāšanu un realizāciju, ja mantas īpašnieks ir sodīts administratīvā pārkāpuma lietā un izņemtā manta ir konfiscēta.   No mantas realizācijā iegūtajiem ieņēmumiem tiek segti ne tikai Aģentūras izdevumi par mantas nodošanu glabāšanā, glabāšanu vai realizāciju, bet arī administratīvā pārkāpuma procesu veicošo iestāžu izdevumi, kas saistīti ar mantas nodošanu glabāšanā, glabāšanu vai realizāciju.  Ja mantas īpašniekam ir tiesības uz atlīdzinājumu saskaņā ar Administratīvās atbildības likuma 155.panta otro daļu, kā arī ja tiek atcelts lēmums administratīvā pārkāpuma lietā un administratīvā pārkāpuma process izbeigts, deponēto līdzekļu kontā ieskaitītie līdzekļi tiek izlietoti izņemtās mantas vērtības atlīdzināšanai, izņemtās mantas aizvietošanai vai saskaņā ar atceltu lēmumu administratīvā pārkāpuma lietā samaksāto summu atmaksāšanai.  Ja deponēto līdzekļu kontā līdzekļi izņemtās mantas vērtības atlīdzināšanai, mantas iegādei vai saskaņā ar atceltu lēmumu administratīvā pārkāpuma lietā samaksāto summu atmaksāšanai nav pietiekami, izņemtās mantas vērtību tā īpašniekam atlīdzina, mantas iegādei vai samaksāto summu atmaksāšanai nepieciešamos līdzekļus sedz no valsts budžeta līdzekļiem neparedzētiem gadījumiem.  Ministru kabineta 2018. gada 17. jūlija noteikumu Nr. 421 "Kārtība, kādā veic gadskārtējā valsts budžeta likumā noteiktās apropriācijas izmaiņas" 41.punkts paredz, ka līdzekļus no programmas "Līdzekļi neparedzētiem gadījumiem" piešķir neparedzētiem gadījumiem. Projektā paredzētā situācija atbilst minēto noteikumu 41.punktā noteiktajam. Pēdējo piecu gadu laika Aģentūra nav saskārusies ar situāciju, kad administratīvā pārkāpuma lietā izņemtās mantas vērtības atlīdzināšanai, mantas iegādei vai saskaņā ar atceltu lēmumu administratīvā pārkāpuma lietā samaksāto summu atmaksāšanai, būtu jāprasa papildu valsts budžeta līdzekļi.   1. Projekta 5.nodaļa paredz kārtību, kādā izņemtās mantas īpašnieks var pretendēt uz atlīdzinājumu, ja izņemtā manta nav konfiscēta, bet ir realizēta vai iznīcināta. Lēmumu par atlīdzinājuma veida (mantas vērtības atlīdzināšana vai aizvietošana ar tādu pašu un tādas pašas kvalitātes mantu) izvēli pieņem amatpersona, kura izskatīja administratīvā pārkāpuma lietu un pieņēma lēmumu par rīcību ar izņemto mantu, jo šāda lēmuma pieņemšana ir saistīta ar apsvērumiem, kas ņemami vērā, lemjot par rīcību ar izņemto mantu.   Administratīvās atbildības likuma 155.panta otrajā daļā ir dots deleģējums Ministru kabinetam noteikt kārtību, kādā realizēto vai iznīcināto mantu tās īpašniekam atlīdzina vai aizvieto ar tādu pašu un tādas pašas kvalitātes mantu vai arī samaksā vērtību, kāda realizētajai vai iznīcinātajai mantai būtu bijusi atlīdzināšanas brīdī. Ņemot vērā šajā normā ietverto nosacījumu par atlīdzināmās vērtības noteikšanas brīdi, ir secināms, ka mantas vērtība ir atlīdzināma nevis tādā apmērā, kāda tā ir bijusi mantas izņemšanas brīdī, bet gan ar mērķi pēc iespējas atjaunot mantas īpašnieka iepriekšējo stāvokli. Tātad atlīdzinājuma vērtība ir nosakāma brīdī, kad mantas īpašniekam ir radušās tiesības uz atlīdzinājumu.  Ņemot vērā tirgus cenu svārstības un to, ka īpašnieks savas tiesības uz atlīdzinājumu var realizēt jau uzreiz pēc lēmuma spēkā stāšanās, projekts paredz, ka atlīdzināmā izņemtās mantas vērtība ir nosakāma tādā apmērā, kāda tā izņemtajai mantai būtu bijusi lēmuma, kurš paredz mantās īpašnieka tiesības uz atlīdzinājumu, spēkā stāšanās dienā.   1. Projekta 6.nodaļa nosaka ar izņemtās mantas un dokumenta nodošanu glabāšanā, glabāšanu, iznīcināšanu un realizāciju saistīto izdevumu aprēķināšanas kārtību.   Jautājums par izņemtās mantas glabāšanas izdevumu aprēķināšanu saistībā ar Latvijas Administratīvo pārkāpumu kodeksā ietvertajām normām ir ticis analizēts vairākos Latvijas Republikas Senāta Administratīvo lietu departamenta (turpmāk – Senāts) spriedumos (2019.gada 8.marta spriedums lietā Nr. A420289816, SKA-487/2019 un Lietā Nr. A420423812, SKA-126/2019, 2019.gada 28.marta spriedums Lietā Nr. A420425314, SKA-121/2019).  2019.gada 8.marta spriedumā lietā Nr. A420423812, SKA-126/2019 Senāts ir pievienojies Administratīvās apgabaltiesas izdarītajam secinājumam (4.punkts), ka izņemto mantu glabāšanas izmaksām ir jābūt pamatotām ar objektīvi pārbaudāmiem attaisnojuma dokumentiem, lai tās būtu izsekojamas un pārbaudāmas. Samaksa Aģentūras darbiniekiem, pasta un sakaru pakalpojumi, biroja preces un inventārs, telpu īre, iekārtu tehniskā apkalpošana un citi izdevumi izņemto mantu glabāšanas izmaksās nav iekļaujami paši par sevi. Ievērojot, ka Aģentūras funkcijas ir daudz plašākas, jebkādus izdevumus ir pieļaujams iekļaut izņemto mantu glabāšanas izmaksās, ciktāl tie ir radušies sakarā ar konkrētu rīcību un ciktāl tie ir atbilstoši faktiskajām izmaksām, kas aģentūrai ir radušās (2.6. un 2.8.punkts).  2019.gada 8.marta spriedumā lietā Nr. A420423812, SKA-126/2019 Senāts ir norādījis, ka no Senāta sprieduma lietā Nr. SKA 44/2016 neizriet, ka būtu pieļaujama tikai un vienīgi tāda kārtība, ka izņemtās mantas glabāšanas izmaksas katrā gadījumā būtu jāaprēķina individuāli. No minētā sprieduma izriet tas, ka nav pieļaujama tādu izdevumu noteikšana, kas būtiski atšķiras no iestādes faktiskajām izmaksām – ciktāl tās iestādei ir radušās sakarā ar administratīvā pārkāpuma lietā izņemtās mantas glabāšanu (vai iznīcināšanu).  Projektā ir paredzēts, aprēķinot izdevumu apmēru par izņemtās mantas vai dokumenta nodošanu glabāšanā, glabāšanu, iznīcināšanu vai realizāciju, tajā ietver izmaksas, kuras attiecas uz konkrēto izņemto mantu un dokumentu nodošanu glabāšanā, glabāšanu, iznīcināšanu vai realizāciju.  Projektā ir dots izdevumu pozīcijās (izņemto mantu nodošana glabāšanā; izņemto mantu glabāšana; izņemto mantu iznīcināšana; izņemto mantu realizācija) ietveramo izmaksu galveno pozīciju uzskaitījums. Procesuālo izdevumu aprēķins par izņemtās mantas vai dokumenta nodošanu glabāšanā, glabāšanu, iznīcināšanu vai realizāciju tiks sagatavots saskaņā ar projekta 4.pielikumu.  Saskaņā ar Administratīvās atbildības likuma 76.panta pirmo daļu procesuālo izdevumu, tajā skaitā izņemtās mantas glabāšanas izdevumu, atlīdzināšanas pienākums gulstas uz sodīto personu. Šīs normas mērķis ir panākt, lai sabiedrībai kopumā nerastos negatīvas sekas sakarā ar personas izdarītu administratīvo pārkāpumu, bet administratīvā pārkāpuma lietvedības procesuālos izdevumus segtu pati sodītā persona.  Ievērojot šādu principu, projektā ir ietverti kritēriji, atbilstoši kuriem ir nosakāms termiņš, par kuru ir aprēķināmi procesuālie izdevumi par izņemtās mantas vai dokumenta glabāšanu, ja administratīvā pārkāpuma lietā personai ir piemērots administratīvais sods.  Projektā ietvertie kritēriji paredz pienākumu sodītajai personai segt mantas glabāšanas izdevumus ne tikai līdz lēmuma administratīvā pārkāpuma lietā spēkā stāšanās brīdim, bet arī pēc tam - līdz brīdim, kad, ievērojot projektā paredzēto kārtību, izņemtā manta ir atdota īpašniekam, realizēta vai iznīcināta. Šāda norma ir pamatota, jo mantas glabāšana turpinās līdz brīdim, kad manta atbilstoši lēmumam administratīvā pārkāpuma lietā tiek atdota īpašniekam (likumīgajam valdītājam), tiek realizēta vai iznīcināta. Aprēķinot mantas glabāšanas izdevumus par laika periodu līdz mantas atdošanai īpašniekam, realizēšanai vai iznīcināšanai, tiek ņemts vērā objektīvi nepieciešamais laiks, kas iestādei vajadzīgs, lai mantu atdotu īpašniekam, realizētu vai iznīcinātu.  Saskaņā ar Administratīvās atbildības likuma 153.panta pirmo daļu informācija par piedzenamo procesuālo izdevumu apmēru, kā arī turpmākā rīcību ar izņemtajām mantām un dokumentiem tiek norādīta lēmumā par soda piemērošanu. Kā tas izriet no minēta likuma 153.panta trešās daļas, 173.panta pirmās un trešās daļas, 226.panta sestās daļas un 227.panta, personas sūdzība par rīcība ar izņemto mantu un no personas piedzenamo procesuālo izdevumu apmēru tiek izskatīta administratīvā pārkāpuma lietā pieņemto lēmumu pārsūdzot augstākai amatpersonai vai tiesai, kura pārbauda arī procesuālo izdevumu noteikšanas pamatotību.   1. Projektā ir noteikts, ka Aģentūra 10 darbdienu laikā informē amatpersonu par nolēmuma par izņemtās mantas un dokumenta iznīcināšanu vai realizācijas izpildi, kā arī iesniedz aprēķinus par izdevumiem, kas saistīti ar izņemtās mantas un dokumenta nodošanu glabāšanā, glabāšanu, iznīcināšanu vai realizāciju, lai minētos izdevumus iekļautu procesuālajos izdevumos.   12. Administratīvās atbildības likuma pārejas noteikumu 2.punkts paredz, ka procesuālās darbības, kas līdz šā Administratīvās atbildības likuma spēkā stāšanās dienai uzsāktas saskaņā ar Latvijas Administratīvo pārkāpumu kodeksu (turpmāk – LAPK), tiek arī pabeigtas LAPK noteiktajā kārtībā. LAPK normas piemērojamas līdz attiecīgās administratīvā pārkāpuma lietvedības stadijas pabeigšanai (lietvedība iestādē, tiesā vai izpilde).  Tas nozīmē, ka arī pēc Administratīvās atbildības likuma spēkā stāšanās varēs tikt pieņemts lēmums administratīvā pārkāpuma lietā saskaņā ar LAPK.  Atbilstoši Administratīvās atbilstības likuma pārejas noteikumu 9.punktam, tām procesuālajām stadijām, kuras, piemērojot šo pārejas noteikumu 2. punktu, tiek izskatītas saskaņā ar Latvijas Administratīvo pārkāpumu kodeksu, netiek piemērota šajā likumā noteiktā procesuālo izdevumu atlīdzināšanas kārtība. Arī LAPK 274.pantā nav paredzēts, ka lēmumā administratīvā pārkāpuma lietā tiktu norādīti izdevumi, kas radušies sakarā ar administratīvā pārkāpuma lietā izņemtās mantas un dokumentu nodošanu glabāšanā, glabāšanu un iznīcināšanu, kā arī šo izdevumu segšanas kārtība.  Saskaņā ar LAPK 257.panta astoto daļu persona, kurai uzlikts administratīvais sods, Ministru kabineta noteiktā kārtībā un apmērā sedz izdevumus, kas radušies sakarā ar administratīvā pārkāpuma lietā izņemtās mantas un dokumentu nodošanu glabāšanā, glabāšanu un iznīcināšanu. LAPK nav ietverta izdevumu noteikšanas un segšanas kārtība. Izdevumu noteikšanas un piedziņas kārtība ir noteikta Ministru kabineta 2010.gada 7.decembra noteikumos Nr.1098 „Noteikumu par rīcību ar administratīvo pārkāpumu lietās izņemto mantu un dokumentiem”. Šo noteikumu 77., 79.un 80. punktu izdevumu apmēru nosaka Aģentūra, kuras pieņemtais lēmums ir pārsūdzams Administratīvajā rajona tiesā. Aģentūra nodod lēmumu par izdevumu samaksu un izpildrīkojumu piespiedu izpildei zvērinātam tiesu izpildītājam.  Lai noteiktu tiesisko pamatu izdevumu, kas radušies sakarā ar administratīvā pārkāpuma lietā izņemtās mantas un dokumentu nodošanu glabāšanā, glabāšanu un iznīcināšanu, noteikšanai un piedziņai administratīvā pārkāpuma lietās, kurās lēmums ir pieņemts atbilstoši Administratīvās atbildības likuma Pārejas noteikumu 2.punktam, Projekta noslēguma jautājumos ir ietverta atbilstoša norma.  Projekta Pārejas noteikumos ietvertā norma paredz, ja lēmums administratīva pārkāpuma lietā ir pieņemts saskaņā ar LAPK, izdevumu, kas radušies sakarā ar administratīvā pārkāpuma lietā izņemtās mantas un dokumentu nodošanu glabāšanā, glabāšanu un iznīcināšanu, izdevumu apmēru nosaka un piedziņu veic saskaņā ar Latvijas Administratīvo pārkāpumu kodeksu un Ministru kabineta 2010.gada 7.decembra noteikumiem Nr.1098 „Noteikumu par rīcību ar administratīvo pārkāpumu lietās izņemto mantu un dokumentiem”.  Saskaņā ar šo projektā ietverto pārejas noteikumu tiks noteikti un piedzīti izdevumi, kas radušies par administratīvā pārkāpuma lietā izņemtās mantas un dokumentu nodošanu glabāšanā, glabāšanu un iznīcināšanu, administratīvā pārkāpuma lietās, kuras lēmums pieņemts un stājies spēkā pirms Administratīvās atbildības likuma spēkā stāšanās. |
| 3. | Projekta izstrādē iesaistītās institūcijas un publiskas personas kapitālsabiedrības | Nodrošinājuma valsts aģentūra un Iekšlietu ministrija. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts tieši attiecas uz administratīvi sodītām personām un personām, kurām administratīvo pārkāpumu lietu ietvaros ir izņemta manta, kā arī administratīvo pārkāpumu lietās izņemtās mantas vai dokumenta īpašniekiem. 2018.gadā Aģentūrā vērsās 3310 personas ar iesniegumu par administratīvā pārkāpuma lietā izņemtās mantas atdošanu.  Vienlaikus projekts tieši attiecas uz Administratīvā pārkāpuma procesa dalībniekiem – iestādēm (amatpersonām), kurām ir tiesības izņemt mantas vai dokumentus, vai tiesības veikt administratīvā pārkāpuma procesu un Aģentūru.  Projekts pastarpināti ietekmē administratīvo pārkāpumu lietās izņemtās mantas vai dokumenta īpašnieku pilnvarotās personas un notārus, komercķīlu ņēmējus, ja izņemtajai mantai ir reģistrēta komercķīla, kā arī valsts akciju sabiedrību „Ceļu satiksmes drošības direkcija” attiecībā uz transportlīdzekļu un to vadītāju valsts reģistrā norādīto transportlīdzekļu, kuri izņemti administratīvo pārkāpumu lietās, atrašanās vietu, bez tam procesa virzītājus, ja par administratīvo pārkāpumu uzsākts kriminālprocess un attiecīgajā administratīvā pārkāpuma lietā ir izņemta manta. Administratīvo pārkāpumu lietās izņemtās mantas, kam reģistrēta komercķīla un kas nodota glabāšanā Aģentūrā, aptuvenais īpatsvars 2018.gadā bija 0,5% no visas administratīvo pārkāpumu lietās izņemtās mantas, kas glabājās Aģentūrā. Par citas minētās mērķgrupas skaitlisko lielumu šobrīd nav pieejamu datu. |
| 2. | Tiesiskā regulējuma ietekme uz tautsaimniecību un administratīvo slogu | Projekts ietekmēs administratīvā pārkāpuma lietā izņemtās mantas vai dokumenta īpašnieka, viņa pilnvarotās personas un atbildīgās institūcijas lēmumā norādītās personas iespējas un tiesības saņemt izņemto mantu vai dokumentu vai atlīdzību par realizēto vai iznīcināto izņemto mantu un personas, kurai uzlikts administratīvais sods, pienākumu segt ar izņemtās mantas vai dokumenta nodošanu glabāšanā, glabāšanu vai iznīcināšanu saistītos izdevumus. Projekts minētām personām jaunas tiesības un jaunus pienākumus nerada un viņām nodrošina vienlīdzīgas tiesības un iespējas. |
| 3. | Administratīvo izmaksu monetārs novērtējums | Projekts konceptuāli nemaina pašreiz noteikto kārtību, līdz ar ko tam nav ietekmes uz administratīvajām izmaksām. |
| 4. | Atbilstības izmaksu monetārs novērtējums | Projekts neparedz atbilstības izmaksas. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar.  Projektā ietvertās normas pēc būtības saglabā līdzšinējo kārtību, kādā tiek glabāta, realizēta un iznīcināta administratīvo pārkāpumu procesā izņemtā manta. Iekšlietu ministrija projekta īstenošanu nodrošinās tai piešķirto valsts budžeta līdzekļu ietvaros. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Nav |
| 2. | Atbildīgā institūcija | Iekšlietu ministrija, Nodrošinājuma valsts aģentūra. |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tiks nodrošināta saskaņā ar Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā”, sagatavojot un publicējot paziņojumu par līdzdalības procesu. |
| 2. | Sabiedrības līdzdalība projekta izstrādē | Projekts un tā sākotnējās ietekmes novērtējuma ziņojums (anotācija) 2019.gada 16.jūlijā tika publicēts Iekšlietu ministrijas tīmekļvietnē [www.iem.gov.lv](http://www.iem.gov.lv) sadaļā “Sabiedrības līdzdalība” apakšsadaļā ,,Diskusiju dokumenti”, aicinot sabiedrību rakstveidā izteikt savu viedokli par projektu līdz 2019.gada 2.augustam. Vienlaikus projekts un tā sākotnējās ietekmes novērtējuma ziņojums (anotācija) tika publicēts Valsts kancelejas tīmekļvietnē [www.mk.gov.lv](http://www.mk.gov.lv) sadaļā “Sabiedrības līdzdalība” apakšsadaļā “Ministru kabineta diskusiju dokumenti”. |
| 3. | Sabiedrības līdzdalības rezultāti | Sabiedrības viedoklis par projektu netika saņemts. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Nodrošinājuma valsts aģentūra, iestādes, kuras veic administratīvā pārkāpuma procesu, Iekšlietu ministrijas Informācijas centrs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neparedz jaunu institūciju izveidi vai esošu institūciju likvidēšanu. Projekts nemaina iestāžu veicamās funkcijas, jo projektā ietvertās normas pēc būtības saglabā līdzšinējo kārtību, kādā tiek glabāta, realizēta un iznīcināta administratīvo pārkāpumu procesā izņemtā manta.  Projekts neparedz nepieciešamību veikt iestāžu reorganizāciju vai palielināt vai samazināt iestāžu cilvēkresursus. |
| 3. | Cita informācija | Nav |

Iekšlietu ministrs Sandis Ģirģens

Vīza: valsts sekretārs Dimitrijs Trofimovs

Rāzna, 29454798

[martins.razna@agentura.iem.gov.lv](mailto:martins.razna@agentura.iem.gov.lv)